**Pakuotės lapelis: informacija vartotojui**

**Acic 5 % kremas**

Acikloviras

**Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

- Neišmeskite lapelio, nes vėl gali prireikti jį perskaityti.

- Jeigu norite sužinoti daugiau arba pasitarti, kreipkitės į vaistininką.

1. Jei pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

- Jeigu per 10 dienų Jūsų savijauta nepagerėjo arba net pablogėjo, kreipkitės į gydytoją.

**Apie ką rašoma šiame lapelyje?**

1. Kas yra Acic ir kam jis vartojamas

2. Kas žinotina prieš vartojant Acic

3. Kaip vartoti Acic

4. Galimas šalutinis poveikis

5. Kaip laikyti Acic

6. Pakuotės turinys ir kita informacija

**1. Kas yra Acic ir kam jis vartojamas**

Jūsų vaisto pavadinimas yra Acic. Jis priklauso vaistų grupei, kuri yra skirta virusinių infekcijų gydymui.

Acic yra skirtas odos ir lūpų pūslelinės, kurią sukelia *Herpes simplex* virusas, gydymui.

**2. Kas žinotina prieš vartojant Acic**

**Acic vartoti negalima:**

* jeigu yra alergija aciklovirui, valaciklovirui, propilenglikoliui ar bet kuriai pagalbinei šio vaisto medžiagai (jos išvardytos 6 skyriuje).

- jei reikia tepti burnos akių ar lyties organų gleivinę (gali sukelti sudirginimą).

Nevartokite Acic, jeigu jums tinka kuris nors iš paminėtų įspėjimų. Jeigu abejojate, pasakykite apie tai savo gydytojui arba vaistininkui prieš vartodami Acic.

**Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti Acic jeigu Jūsų imunitetas dėl kokių nors priežasčių gali būti susilpnėjęs. Tuomet prieš pradėdami vartoti kremo, pasitarkite su gydytoju arba vaistininku.

* Būtina saugotis, kad medikamento nepatektų į akis. Atsiradus pūslelių reikia saugotis, kad virusu neužkrėsti kitų žmonių.
* Medikamento galima vartoti tik iš išorės. Jo nuryti draudžiama.

**Kiti vaistai ir Acic**

Jeigu vartojate arba neseniai vartojote kitų vaistų, arba dėl to nesate tikri, apie tai pasakykite gydytojui arba vaistininkui.

* Acic kremas neturėtų daryti poveikio geriamiesiems vaistams.
* Nežinoma, kokį poveikį kremas daro kitiems ant odos vartojamiems vaistams.

**Nėštumas ir žindymo laikotarpis**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

* Acic kremo nėštumo metu galima vartoti tik tuo atveju, jei numatoma nauda yra didesnė už nežinomos rizikos galimybes.
* Yra nedaug tyrimų duomenų, kurie rodo kad sistemiškai vartojamas acikloviras patenka į motinos pieną, tačiau dozė, kurią gautų kūdikis, žindomas Acic kremo vartojančios moters, yra nereikšminga.

**Vairavimas ir mechanizmų valdymas**

Šis vaistas neturėtų daryti įtakos jūsų gebėjimui vairuoti ir valdyti mechanizmus. Vis dėlto, pradėję vartoti Acic, Jūs turėtumėte palaukti, kol suprasite, kokį poveikį jis daro jūsų geboms.

**Acic sudėtyje yra propilenglikolio ir cetostearilo alkoholio**

Kiekviename šio vaisto 1 g yra 150 mg propilenglikolio.

Propilenglikolis gali sukelti odos sudirginimą. Kadangi šio vaisto sudėtyje yra propilenglikolio,

nevartokite jo ant atvirų žaizdų ar didelių pažeistos ar pakenktos odos plotų (pvz., nudegimų)

nepasitarus su gydytoju ar vaistininku.

Pagalbinė medžiaga cetostearilo alkoholis gali sukelti vietinių odos reakcijų (pvz., kontaktinį dermatitą).

**3. Kaip vartoti Acic**

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

*Suaugusiesiems ir vaikams*

* Pradėkite vartoti kremą kai pastebėsite pirmuosius infekcijos simptomus. Jūs galite pastebėti odos pūsleles arba galite atpažinti dilgčiojimo pojūtį, kuris reiškia, kad netrukus atsiras pūslelių.
* Tepkite pūslelinės pažeistą odą plonu sluoksniu kremo kas 4 valandas, tik dienos metu. Dažniausiai tai būna apie 5 patepimus kiekvieną dieną.
* Geriausia kremo užtepimui naudoti vatos tamponą. Jeigu kremą tepsite savo pirštais, rūpestingai juos nuplaukite prieš ir po kremo vartojimo. Tai reikalinga tam, kad apsaugotų Jus nuo viruso plitimo į Jūsų pažeistą odą ar į kitas vietas.
* Vartokite kremo 5 dienas. Jeigu po penkių dienų Jūsų pūslelinė nevisai sugijo, vartokite dar 5 dienas. **Jeigu po 10 dienų Jūsų pūslelinė nesugijo, nebevartokite kremo ir pasakykite apie tai savo gydytojui.**

**Ką daryti pavartojus per didelę Acic dozę?**

Jei pavartojote daugiau Acic nei reikėjo, pasitarkite su savo gydytoju arba vaistininku.

*Jeigu prarijote Acic*

Tikriausiai nėra pavojinga praryti kremą. Vis dėlto pasitarkite su savo gydytoju arba vaistininku, jeigu dėl to nerimaujate arba jei pastebėjote kokių nors šalutinių poveikių, po to kai prarijote kremą.

**Pamiršus pavartoti Acic**

Jeigu pamiršote pavartoti kremą, pratęskite jo vartojimą, kai tik prisiminsite;

Negalima vartoti dvigubos dozės norint kompensuoti praleistą dozę.

**Nustojus vartoti Acic**

Jeigu nustojote vartoti kremą ir nėra ligos palengvėjimo pasakykite apie tai savo gydytojui

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį nors jis pasireiškia ne visiems žmonėms.

*Labai retas šalutinis poveikis (pasireiškia mažiau negu 1 iš 10 000 žmonių)*

Alerginės reakcijos. Jeigu Jums pasireiškė alerginė reakcija, nustokite vartoti šį vaistą ir skubiai kreipkitės į gydytoją.

Požymiai gali būti:

- odos niežulys, išbėrimas arba dilgėlinė;

- veido, lūpų, liežuvio, ar kitų kūno dalių tinimas;

- oro trūkumas, švokštimas, arba apsunkintas kvėpavimas;

- nepaaiškinamas karščiavimas ir alpimas, ypač stojantis.

*Kitas šalutinis poveikis*

*Nedažnas šalutinis poveikis (pasireiškia mažiau negu 1 iš 100 žmonių)*

Praeinantis deginimo arba dilginimo pojūtis po kremo patepimo.

Nestiprus odos džiūvimas ir pleiskanojimas.

Niežulys.

*Retas šalutinis poveikis (pasireiškia mažiau negu 1 iš 1000 žmonių)*

Odos paraudimas.

Odos išbėrimas.

Labai retai gali atsirasti staigi padidėjusio jautrumo reakcija, įskaitant angioneurozinę edemą (alerginį pabrinkimą) ir dilgėlinę.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. Paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Acic**

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Pirmą kartą atidarius tūbelę, Acic kremo tinkamumo laikas yra 3 metai.

Ant tūbelės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6.** **Pakuotės turinys ir kita informacija**

**Acic sudėtis**

* Veiklioji medžiaga yra acikloviras. 1 g kremo jo yra 50 mg.
* Pagalbinės medžiagos yra stearoilmakrogolgliceridai, dimetikonas 350, cetostearilo alkoholis, propilenglikolis, skystasis parafinas, minkštasis baltas parafinas, išgrynintas vanduo.

**Acic išvaizda ir kiekis pakuotėje**

Kremas yra baltos spalvos.

Preparatas tiekiamas aliuminio tūbelėse po 2 g, supakuotomis į kartono dėžutę.

**Registruotojas**

Sandoz d.d.

Verovškova 57, 1000 Ljubljana

Slovėnija.

**Gamintojai**

Salutas Pharma GmbH

Otto-von- Guericke Allee 1

39179 Barleben

Vokietija

arba

Salutas Pharma GmbH

Lange Göhren 3

D-39171Osterweddingen

Vokietija

Jeigu norite daugiau sužinoti apie šį vaistą, kreipkitės į vietinį registruotojo atstovą.

|  |
| --- |
| Sandoz Pharmaceuticals d.d. filialasŠeimyniškių 3A,LT-09312 Vilniustel +370 5 2636037 |

**Šis pakuotės lapelis paskutinį kartą peržiūrėtas 2019-10-29.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje<http://www.vvkt.lt/>